પરજ રાગના કીર્તન સાંભળીને કાઠીઓએ નિયમ લીધા અને શ્રીહરિએ સંતોને દૃઢતાનો પ્રશ્ન કર્યો. શ્રીહરિ જ્યારે સભામાં પધાર્યા ત્યારે બધા સંતો હરખભેર ઊભા થઈ ગયા. જ્યારે શ્રીહરિ પલંગ ઉપર બેઠા ત્યારે સહુ સંતો પણ બેસી ગયા.પછી શ્રીહરિએ બ્રહ્માનંદ સ્વામીને કીર્તન ગાવા માટે સાન કરીને કહ્યું, જે પરજ રાગના પદ કહેવાય છે તે આજ તમે બોલો. શ્રીહરિએ જ્યારે આવી આજ્ઞા કરી ત્યારે ઘણા જ કાવ્ય નિપુણ અને ગાયક બ્રહ્માનંદ સ્વામીએ કીર્તનની શરૂઆત કરી. તેમની જ જાતિના એક ગોપાલાનંદ સ્વામી નામે સાધુ હતા, જે તેમની જ સાથે રહેતા હતા.